चंदेल शासक भारतीय इतिहास की महानता
Creators: name: Alokmani Sharma
Publisher: name: OSF
Year: 2023
Subjects: Alokmani sharma
Bharat
Bharatiya itihash
Chandel shasak
Madhyakalin bharat
Mediaeval history of india
Rajput
Yashovarma

description: ( चंदेल शासक भारतीय इतिहास की महानता। ) { भाग- यशोवर्मा } मध्य भारत के इतिहास में महान शासकों की छाप रही है। सम्पूर्ण भारत में अपनी महानता का लोहा मनवाने वाले और मध्यप्रदेश की धरती को अमर इतिहास देने में महान राजपूतों का योगदान अमूल्य रहा है, जिसमें से एक थे जेजाकभुक्ति का चंदेल वंश, जिनका संबंध बुंदेलखंड से था | भारतीय इतिहास में राजपूतों का वर्णन ऐतिहासिक दृष्टिकोण से काफी कम किया गया है। जो वर्णन प्राप्त होता है उन्हें ज्यादातर मध्यकालीन गतिविधियों का परिणाम ही कहा जा सकता है, जबकि राजपूत शासकों में चंदेलों का वर्णन होना गर्व की बात थी ! चंदेल शासकों ने मध्यप्रदेश की धरती पर कला, संस्कृति व प्रशासन में वो उन्नति की है जो अन्य महान साम्राज्यों को टक्कर दे सकता है। ऐसे ही महान चंदेल शासक यशोवर्मा को चंदेल साम्राज्य के महानतम शासकों के शीर्ष पर गिना जाता है। 10 वीं शताब्दी के उत्तरार्ध में यशोवर्मा (925-950 ई.) ने चंदेल वंश को प्रखरता का आकाश दिखाया था। यशोवर्मा ने अपने साम्राज्य विस्तार के माध्यम से इतिहास को नया अध्याय दिया। खजुरहो के लक्ष्मण मंदिर में यशोवर्मा के सेनापतित्व का वर्णन मिलता है- “ गौड़रूपी क्रीडालता के लिए तलवार था, उसने खसों की सेनाओं की बराबरी की. कौशलों का कोष लूट, कश्मीर की वीरों का नाश किया, वह मालवों के लिए काल के समान था, उसके सामने गर्हित चेदिराज कांपने लगा तथा वह कुरुरूपी वृक्ष के लिए अंधी के समान और गुर्जरों के लिए दाहकारक था । “ (1) इस वर्णन में अतिशयोक्ति का केचुल साफ करने के बाद भी साम्राज्य विस्तार से स्पष्ट है कि, यशोवर्मा ने बुंदेलखंड से बंगाल और विंध्यपर्वत से हिमालय तक एक विशाल क्षेत्र अपने अधिकार में कर रखा था | यशोवर्मा में अतुलनीय साहस व पराक्रम था। उसने अपने विरोधियों को निस्तोनाबूद कर दिया था जिसके कारण अन्य पड़ोसी साम्राज्य में खलबली मच गई थी | गुर्जर प्रतिहार शासक महीपाल प्रथम ( 912-42 ई. । के बारे में कवि पम्प ने पम्पभारत में लिखा है कि “ महीपाल पर मानों बिजली गिर गई । वह भयभीत हो कर भाग गया, यहां तक कि आराम करने, सोने अथवा भोजन करने के लिए नहीं रुका ।“ यशोवर्मा को मालवा के लिए काल बताया गया, वहीं कुरु, मिथिला, कौशल की जड़े हिला दीं यशोवर्मा ने अपने समय ऐसे साम्राज्यों को परास्त किया जो स्वयं में अजेय माने जाते थे। यशोवर्मा एक योग्य सेनापति व कुशल शासक प्रबंधक था। उसे अपनी साम्राज्य का प्रजापाल और सत्यवादी कहा जाता था | वह समकालीन इतिहास के शासकों की तुलना में परम वीर व तेजस्वी सफल शासकों में से एक था। डॉo कन्हैयालाल अग्रवाल ने इसके वर्णन में कहा है कि वह दान देने में राधेय (कर्ण) के समान, सत्य बोलने में युधिष्ठिर के समान और शौर्य में अर्जुन के समकक्ष था | उसने अपने शासन काल के दौरान विशाल सरोवर का निर्माण करवाया जिसे वेळतड़ाग के नाम से जाना जाता था, जो वर्तमान में बेलाताल के नाम से जाना जाता है | उसने प्रजाहितैषी कार्य किये जिस कारण प्रजाप्रिय भी रहा। उसके चरित्र की महानता का वर्णन इस प्रकार प्राप्त होता है. – ‘राजाओं की सभा में मुनियों के तपस्या स्थलों में, सज्जनों के साथ, गांवों में, पामर मंडलियों में, व्यापारियों की छोटी छोटी वीथियों में, चौराहों में, मार्गों में, धनिकों के भव्य भवनों में, सर्वत्र सब लोग निरंतर आश्चर्य से एक मात्र उस राजा ( यशोवर्मा) का गुणगान करते हैं। “ (2) कोई शासक तब तक महान नहीं होता जब तक प्रजा उसकी पक्षधर व प्रशंसक ना हो। राज्य की शांति और। राजा का वर्चस्व दोनें ही प्रजा के हाथों में होती है, जिसका निर्धारण राजा के नीतियों से होता है। चाहे मध्यकालीन भारतीय इतिहास में कला व साहित्य की उन्नति हुई हो परंतु प्रजा की सुभेच्छा का गला काटकर खड़े किए गए महत्वाकांक्षा के भवन ज्यादा दिन नहीं चल पाए। जबकि चंदेल शासकों ने अपने साम्राज्य में महानता का प्रमुख आधार नीतिगत प्रशासन व परोपकार को माना | यशोवर्मा ने भारतीय इतिहास में चंदेलों की स्थिति को सुदृढ़ किया जो उस समय लगभग सभी राजपूत शासकों के लिए एक चुनौती साबित हुआ | बाहरी आक्रमणकारियों के पदार्पण के बाद इतिहास लेखन ने चाहे इन्हें दबा दिया हो परंतु यशोवर्मा जैसे भारतीय शासकों ने भारतीय इतिहास को महानता से परिचित करवाया है। यह दुर्भाग्य की ही बात है कि ऐसे महान शासक से ज्यादातर लोग अनभिज्ञ हैं। ऐसा राजपूत शासक जिसने भारतीय इतिहास में अपनी गौरव गाथा लिखी उसे अन्य भारतीय शासकों की भांति अज्ञानता के अंधकार में रखा गया, जबकि ऐतिहासिक साक्ष्य उनके महानता का वर्णन करते थकते नहीं संदर्भ :- (1) मध्यप्रदेश का इतिहास (खंड- 1) प्राचीन काल (सम्पदाक डॉ० राजकुमार शर्मा पृष्ठ संख्या 514 (2) मध्यप्रदेश का इतिहास (खंड1) प्राचीन काल पृष्ठ संख्या 517